Eat Bulaga!

Panahon sa RPN (1979–1989)

Ideya na noon ng Production Specialists, Inc., isang kompanyang pagmamay-ari ni Romy Jalosjos, na lumikha ng isang pantanghaling palabas para sa Radio Philippines Network o RPN. Naisip ni Antonio Tuviera, na nagtatrabaho para sa kompanya, na ang tanyag na troika nila Tito Sotto, Vic Sotto and Joey de Leon, mas kilala bilang TVJ (na sumikat sa noo'y palabas ng GMA na Discorama pati na bilang minsanang substitutes sa Student Canteen, na kalauna'y nilisan nila), ang magiging pinaka-akmang mga host para sa bagong palabas. Sa isang pagpupulong sa paradahan ng InterContinental_Manila (na ngayo'y sarado na), inialok ni Tuviera ang ideya na kanila namang tinanggap.
Si De Leon ang lumikha sa pamagat ng palabas: Eat , na nangangahulugang "kumain" ay kumakatawan sa tanghalian; samantalang ang Bulaga naman ay kumakatawan sa balak nilang punuin ang palabas ng mararami at malalaking sorpresa. Hinango din daw ang pamagat sa dalawang larong pambata: Eat na katunog ng It mula sa larong taya-tayaan; habang ang Bulaga! naman ay tumutukoy sa Peek-a-boo!. Dahilan nito, ang islogan na "Hangga't may bata, may Eat Bulaga!" ay nilikha rin ni De Leon.
Nagsimulang umere ang Eat Bulaga! noong 30 Hulyo 1979 sa isang live episode mula sa RPN Live Studio 1 sa Broadcast City. Ang TVJ, na sinamahan nina Chiqui Hollmann at Richie Reyes (mas kilala bilang si Richie d' Horsie) ang nagsilbing mga orihinal na hosts. Naging mahina ang naging simula ng palabas, at napapanganiban ding makansela. Hindi lamang dahil sa kompetisyon laban sa pinakamatagal na umeereng pantanghaling palabas noon na Student Canteen, kundi pati na rin sa kakulangan nito sa mga tagapag-anunsyo, kahit na ibinaba na nila sa halagang 750 piso ang kanilang singil sa pagpapaadvertise. At saka hindi rin nakatanggap ng sweldo ang TVJ sa unang anim na buwan ng palabas. Upang mapanatili ang pag-ere ng palabas, napagkasunduang magpalabas ito ng mga trailer ng mga pelikula, na mas mababa ang singilan kaysa mga karaniwang komersyal.
Unti-unting umakyat ang estado ng Eat Bulaga! sa ere noong 1980 nang ipakilala ang segment na "Mr. Macho". Sa panahon ding iyon inilipat ng Production Specialists ang pagpoprodyus ng palabas sa ngayo'y TAPE, Inc. ni Tuviera. Ika-18 ng Mayo 1982 nang ilunsad ng RPN-9 ang kanilang domestic satellite (Domsat) sa isang espesyal na palabas ng Eat Bulaga! mula sa Folk Arts Theatre (na ngayo'y Tanghalang Francisco Balagtas). Sa nasabing espesyal din unang napanood si Coney Reyes bilang ang pinakabagong kasapi ng palabas, samantalang si Hollmann ay lumipat naman sa Student Canteen. 
Taong 1987 nang sumali si Aiza Seguerra sa palabas matapos maging runner-up sa segment na Little Miss Philippines.
Ang madaling-makilalang temang awit ng palabas na nagsisimula sa ngayo'y kilalang pariralang Mula Aparri hanggang Jolo ay ipinarinig noong 18 Mayo 1982, kaalinsabay ng paglunsad ng Domsat ng RPN at ang unang pagsama ni Coney Reyes bilang host ng Eat Bulaga.
Sa isang panayam kay Joey de Leon, isiniwalat niya na walang kontratang nilagdaan ang TVJ sa Eat Bulaga! noong sila ay inalok upang maging mga host ng palabas. Inamin ni Vic Sotto na tinanggap niya lamang ang alok at nagbalak na tumigil sa panahong may sapat na salapi na siya upang makabili ng sariling sasakyan. Ani Joey de Leon ay dapat panandaliang pagtatrabaho lamang ang dapat nilang gagawin sa Bulaga. Ngunit, nang matalo ng Eat Bulaga! ang Student Canteen sa labanan ng ratings matapos ang 2 taon ay napagdesisyunan ng TVJ na manatili sa palabas. Magpahanggang ngayon ay walang kontrata sina Tito Sotto, Vic Sotto at Joey de Leon sa programa at sa TAPE, Inc. Pagkakaibigan at katapatan sa programa daw ang nagpapanatili sa kanilang tatlo sa palabas. 
Kahit na matapos ang pagsamsam sa RPN-9 ng pamahalaan ni Corazon Aquino matapos ang Rebolusyon sa EDSA noong 1986, nanatili ang Eat Bulaga! sa pag-ere sa nasabing network, kahit na nagsialisan o nagsitapos na ang ibang palabas nito. Umalis sa Broadcast City ang programa noong 2 Disyembre 1987 at lumipat sa Grand Ballroom ng Celebrity Sports Plaza noong 3 Disyembre 1987. Ang RPN-9 ay dumanas ng matinding dagok matapos ang naging pagsamsam at humarap sa mga problemang dala ng papalit-palit na pamunuan, kaya naman minabuti ni Tony Tuviera na makipag-usap sa noo'y bagong-tatag muli na himpilan ng telebisyon, ang ABS-CBN, na ilipat na doon ang nasabing palabas.

Panahon sa ABS-CBN (1989-1995)

Taong 1989 nang lumipat ang Eat... Bulaga! sa ABS-CBN (sa ilalim ng pagkakasundo na co-production) sa iba pang palabas na pinoprodyus ng TAPE na Agila, Coney Reyes on Camera and Okay Ka, Fairy Ko! (mula IBC) buhat ng mga naging suliraning dala ng pagkakasamsam ng RPN Ika-18 ng Pebrero 1989 nang unang ipalabas ang Eat... Bulaga! sa bago nitong tahanan, sa isang TV special na pinamagatang Eat... Bulaga!: Moving On sa Araneta Coliseum. Bago ang nangyaring paglipat, noong Enero hanggang Pebrero 1989 ay lumikha ang ABS-CBN ng isang TV plug na nagpapakita ng apat na mga tuldok, na kumakatawan sa apat na palabas na pinoprodyus ng TAPE. 
Nagsilbing tahanan ng Eat... Bulaga! (pinalitan ang pangalan ng palabas na naglagay ng ellipsis pagkatapos ang "Eat") ang ABS-CBN Studio 1 (na ngayo'y Dolphy Theatre) sa ABS-CBN Broadcasting Centre.  Samantalang sa Studio 2 naman sila nagshu-shoot kapag mayroong espesyal na mga okasyon ang palabas.
Ipinagdiwang noong ika-23 ng Setyembre 1989 ang ika-10 guning taon ng palabas sa Araneta Coliseum.
Umalis sa palabas si Coney Reyes noong 1992, na pinalitan ng kampeon sa paglangoy na si Christine Jacob (kalauna'y lumipat sa Magandang Tanghali Bayan noong 1998). Si Tito Sotto naman, bagama't 'di umalis, ay tuwing Sabado na lang nakikita sa palabas matapos manalo at manguna sa halalan sa pagkasenador noong Mayo ng taon ding iyon. 
Malaki at malakas na himpilang panghimpapawid na ang ABS-CBN sa dakong pagtatapos ng taong 1994, mayroon na rin itong kakayahang magprodyus ng mga sarili nitong palabas at hindi na kailangang umasa pa sa mga palabas na pang-blocktime. Inasahan ng TAPE, Inc. na hindi pakikialaman ng ABS-CBN ang mga palabas nito. Sa halip na ganoon ay sinubukan ng ABS-CBN na bilhin ang airing rights ng Eat... Bulaga! mula sa TAPE, Inc., na siya namang tinanggihan nina Antonio Tuviera at Malou Choa-Fagar. Kaya naman hindi na pina-renew ng ABS-CBN ang kontrata nito sa TAPE, Inc. at binigyan ng ultimatum ang mga palabas ng TAPE na Eat... Bulaga!,  Valiente at Okey Ka, Fairy Ko (maliban sa Coney Reyes on Camera) umalis na mula sa mga talaan ng mga palabas sa ABS-CBN hanggang sa huling linggo ng Enero 1995. Nang umalis sa ABS-CBN ang Eat... Bulaga! ay pinalitan ang programa nito tuwing Linggo na Sa Linggo nAPO Sila at ginawa itong pang-isang linggo, 'Sang Linggo nAPO Sila bilang kapalit ng Eat... Bulaga!.

Panahon sa GMA (1995-kasalukuyan)

Bago pa man pumasok ang palabas sa GMA Network, tila nagkaroon na ng unofficial homecoming ang mga main host ng Eat... Bulaga! na sina Tito Sotto, Vic Sotto at Joey de Leon noong 1994 nang magsimula silang magpakita sa mga palabas nito. Si Tito ay naging main host  ng investigative news magazine program ng GMA na Brigada Siete samantalang sila Vic at Joey naman ay nasa night gag show tuwing Lunes na Mixed NUTS. Sa taon ding iyon ay umalis na ang Eat... Bulaga! sa ABS-CBN Studio 1 at muling bumalik sa Celebrity Sports Plaza sa mga huling bahagi ng 1994 bilang paghahanda sa paglipat nito sa GMA.
Ang pagbabalik nina Tito, Vic and Joey's sa GMA ay naging opisyal na noong 1995, nang pinili nito ang Eat Bulaga! upang maging pangunahing pantanghaling palabas. Isang espesyal na pirmahan ng kontrata sa pamamagitan ng TAPE, Inc. at GMA ang ginanap sa Shangri-La sa Makati noong ika-19 ng Enero 1995 na dinaluhan ng halos lahat ng mga host nito. Bago iyon ay nagprodyus ang GMA ng kanilang sariling pantanghaling programa, ang Lunch Date (na pumalit sa Student Canteen matapos ang 1986 Rebolusyon sa EDSA) at ang SST: Salo-Salo Together, na mayroong bahagyang tagumpay. Ika-28 ng Enero 1995 nang magsimulang ipalabas ang Eat... Bulaga! sa bago nitong tahanan sa GMA. Ginunita ito sa isang TV special na pinamagatang Eat... Bulaga!: The Moving! na ginanap muli sa Araneta Coliseum. Bago maganap ang paglipat na ito ay isang buwang pagpopromote ang ginawa mula Disyembre 1994 hanggang Enero 1995 na nagpakita ng mga patalastas na pumatok at bumenta sa masa gaya ng Totoo ang Sie7e at 9 - 2 =7, na kapwa pagpapahiwatig sa mga naging paglipat ng palabas mula Channel 9 (RPN) tungo sa Channel 2 (ABS-CBN) tungo sa Channel 7 (GMA).
Pansamantalang nanatili sa Celebrity Sports Plaza ang programa mula sa mga huling buwan ng 1994 hanggang sa lumipat ito sa Eastside Studios ng Broadway Centrum noong ika-16 ng Setyembre 1995, sa isang TV special na pinamagatang Eat Bulaga!: The East Side Story. Nadagdagan din ng mga bagong co-host ang programa, na kinabibilangan nila Toni Rose Gayda (na nagmula sa dating karibal na programa ng Eat... Bulaga! na Lunch Date), Allan K, Samantha Lopez and Francis Magalona noong 1995, at si [./https://en.wikipedia.org/wiki/Anjo_Yllana Anjo Yllana] noong 1998. Sa panahon sa pagitan ng 1995 at 1998, mangilan-ngilang artista din ang hinirang upang maging guest co-hosts. 
Taong 1999 nang Eat Bulaga! ang maging unang palabas sa telebisyong Pilipino ang magpamigay ng milyon-milyon. Nang ipakilala ng noong pantanghaling palabas ng ABS-CBN na Magandang Tanghali Bayan ang "Pera o Bayong", pumatok ito kaagad sa masa, kaya naman naungusan ng MTB ang Eat Bulaga! sa kompetisyon ng ratings sa loob ng dalawang taon. Dahil dito ay napilitan ang pamunuan ng Eat Bulaga! na magpapremyo ng milyones, sa pamamagitan ng mga segment nito na "Meron o Wala" noong kalagitnaan ng 1999 at "Laban o Bawi" noong mga huling buwan ng 2000 upang maipanumbalik ang interes ng mga manonood.
Noong unang araw ng Enero 2000 (Sabado), ipinalabas ng Eat Bulaga! ang millenium episode (na ginanap sa SM City North EDSA) nito noong ika-7:30 ng gabi upang magbigay daan sa espesyal na programang 2000 Today na ipinalabas noong tanghali ng araw na iyon.
Mayo ng taong 2001 nang matanggal si Francis Magalona sa programa dahil sa 'di umano'y pagkakasangkot sa droga. Pumalit sa kaniya ang artista at mang-aawit na si Janno Gibbs. Nang mapawalang-sala si Magalona ay nagbalik siya sa Eat Bulaga! noong Enero ng sumunod na taon.
Noong Abril 2002 naman ay napanumbalik ng Eat Bulaga! ang pangunguna nito sa ratings laban sa MTB bunsod ng pagsikat ng SexBomb Dancers (sa segment na "Laban o Bawi") at ang kontrobersyal na reality segment na "Sige, Ano Kaya Mo? SAKMO!". Sa parehong taon na iyon ay ipina-renew ng programa ang blocktime deal nito sa GMA Network, na siyang tumapos sa mga haka-hakang lilipat muli ng network ang palabas.
Bumalik sa regular na pang-araw-araw na paghohost si Tito Sotto noong 2003. Naidagdag din sa lumalaking listahan ng mga host ang komedyante at dating contestant ng palabas na si Michael V. at ang mga modelo na sina Tania Paulsen and Alicia Mayer. Itinampok din ang palabas ng dati nitong tahanang himpilan na ABS-CBN sa pagdiriwang nito ng ika-50 taong guning taon.
Ipinagdiwang ng Eat Bulaga! ang ika-25 taon nito sa telebisyon noong ika-19 ng Nobyembre 2004 sa ampitheatre ng Expo Pilipino sa Clark Freeport Zone, Angeles, Pampanga. Ipinagdiwang din ng palabas ang pagiging pinakamahabang pantanghaling palabas nito sa kasaysayan ng telebisyon sa Pilipinas. Dinaluhan ng humigit 60 000 katao ang television special na ito at tumamasa din ng pinakamataas na rating para sa pang-araw na palabas sa kasaysayan ng telebisyon sa Pilipinas. Napanalunan nito ang Best Entertainment (One-Off/Annual) Special sa Asian Television Award sa Singapore noong ika-1 ng Disyembre 2005. Ang kaganapan na ito ay ang itinuturing na pinakamatagumpay sa kasaysayan ng telebisyon sa Pilipinas, na halos matapatan lamang ng [./https://en.wikipedia.org/wiki/StarStruck_(Philippine_TV_series) 1st Starstruck Final Judgement]. Ang pagtatanghal na ito, na pinamagatang Eat Bulaga Silver Special, way ipinalabas noong ika-27 (Sabado) at ika-29 (Lunes) ng Nobyembre 2004. Sa mga panahong ito ay tinanggal na ng palabas ang tatlong tuldok sa pangalan nito: mula Eat... Bulaga! ay Eat Bulaga! na lamang ulit ang pamagat nito.
Nang ilunsad ng GMA ang GMA Pinoy TV noong 2005 ay sumahimpapawid na ang Eat Bulaga! sa iba't ibang bansa sa buong mundo.
2006 nang umalis ang SexBond Girls sa programa dahil sa sigalot nito sa mga prodyuser ng programa.. Kaya naman nagbukas ang programa ng mga awdisyon para sa mga bagong mananayaw sa ilalim ng pangalang EB Babes, sa pamamagitan ng pagpapatimpalak. Agosto ng taon ding iyon nang magsimula ang grupo. Marso 2007 naman nang bumalik ang SexBomb Girls, ngunit bilang mga co-host.
Setyembre 2007 nang magkaroon ng matinding sagutan sa pagitan ni Joey de Leon at Willie Revillame, na noo'y host ng karibal na programa ng Eat Bulaga! na Wowowee, kasunod ng 'di umano'y Hello Pappy scandal.
Nobyembre 2007 naman nang ilunsad ng Eat Bulaga! ang kauna-unahan nitong panrehiyon na adaptasyon sa GMA Cebu sa pamagat na Eat Na Ta!. Ang Eat na Ta sa Radyo (mula Lunes-Biyernes) ay inilunsad noong ika-12 ng Nobyembre samantalang ang Eat Na Ta sa TV (tuwing Sabado) ay inilunsad noong ika-24 ng Nobyembre ng taon ding iyon. Nagsilbi itong pampasigla bago ang mismong palabas sa Kabisayaan hanggang 2008.
Ika-6 ng Marso 2009 nang pumanaw ang isa sa mga host ng palabas na si Francis Magalona dahil sa leukemia. Nang sumunod na araw ay nagprodyus ang palabas ng isang tribute episode sa alaala niya, kung saan inawit ng buong cast ang mga awit na likha niya. Sa tribute ding iyon nalaman na si Magalona ang nagpasimula sa paggamit ng salitang "dabarkads", na magpahanggang ngayon ay ginagamit upang tukuyin ang pamilya at ang manonood ng Eat Bulaga!. Kilala din is Magalona sa naging tradisyunal na pagsigaw niya ng "seamless na!" na nagpahayag sa pagpapalit ng programa tuwing Sabado mula Eat Bulaga! tungo sa showbiz talk show na Startalk. Matapos ang kanyang pagpanaw ay itinuloy ng Eat Bulaga! at Startalk ang tradisyon hanggang sa itigil ito sa pagtatapos ng taon. Pinalitan si Magalona ng kilalang actor at television personality na si Ryan Agoncillo nang pumasok ito sa palabas noong 24 Oktubre 2009.
Ipinagdiwang naman ng Eat Bulaga! ang ika-30 guning taon nito sa ere, na pinangalanang Tatlong Dekads ng Dabarkads noong ika-30 ng Hulyo 2009. Sa espesyal na ito ay pinagtuunan ng pansin ng palabas ang mga kahanga-hangang mga tao, kabilang na ang 30 kapos sa buhay ngunit masisipag na estudyante, at ang iba pang mga "bayani sa araw-araw" bilang pagtanaw ng utang na loob sa mga manonood ng palabas.
Ipina-renew ng palabas ang kontrata nitong blocktime partnership (para sa dalawang taon pa) sa GMA Network noong Disyembre 2009.
Unang araw ng Enero 2010 nang pansamantalang lumipat ang programa sa Westside Studios ng Broadway Centrum, na naging tahanan ng karamihan sa mga naging programa ng GMA mula 1987 hanggang 2010, habang nire-renovate anf Eastside Studios na nagdagdag ng mga bagong LED screens at mga upuang cushioned. Bumalik din sa renovadang studio ang palabas noong ika-6 ng Marso ng taon ding iyon.
Pebrero 2011 nang umalis muli ang SexBomb Girls, kasama ang choreographer nito na si Joy Cancio, ngayon ay para naman sa palabas ng ABS-CBN na Happy Yipee Yehey!.
Marso 2011 nang pahabaan ng GMA Network ang blocktime deal nito sa palabas hanggang Enero 2016 na nagbigay ng isa pang oras para sa palabas, na siya namang nagbigay daan sa TAPE upang gumawa pa ng isang TV show na magsisilbing palabas pagkatapos ng Eat Bulaga!
Inilunsad naman ng Eat Bulaga! ang coffee table book nito na Ang Unang Tatlong Dekada na isinulat ng beteranong kolumnista na si Butch Francisco at dinisenyo ng anak ni Joey de Leon na si Jako. Kasama ng libro ay nagpamigay din ang Eat Bulaga! ng 3 000 limited edition CDs ng Silver Special nito. Nagprodyus din ng isang dokumentaryo ang GMA News and Public Affairs na pinamagatang Kuwentong Dabarkads na ipinresenta ni Dingdong Dantes.
Sa kauna-unahang pagkakataon sa kasaysayan ng Eat Bulaga! ay nag-ere ito ng commercial-free special episode na nagdiriwang ng ika-33 guning taon nito. Isang soundtrack naman, ang Dabarkads D' Album: A Party for everyJUAN, na nagtampok sa mga awit na pinasikat at nilikha ng cast ng Eat Bulaga! pati ang ilan sa mga ginamit nitong temang-awit, ay inilunsad noong Hulyo 2013..

Studio na gamit ng Eat Bulaga

Ang Eat Bulaga! ay nagbo-brodkas noon sa Broadway Centrum sa lungsod Quezon. Noong Disyembre 8, 2018, nailipat na sa APT Studios (dating KB Entertainment Studios) in Cainta, Rizal para makita ang maraming tao.